Illum il-Kummissjoni Ewropea ppubblikat l-aħħar valutazzjoni tagħha tal-istat tan-natura fl-Unjoni Ewropea. Din tipprovdi ħarsa ġenerali komprensiva tas-sitwazzjoni tal-ispeċijiet u l-ħabitats l-aktar vulnerabbli tal-Ewropa li huma protetti skont il-liġijiet tal-UE dwar in-natura. It-tnaqqis tal-ħabitats u tal-ispeċijiet protetti għadu għaddej, ikkawżat l-aktar minn agrikoltura intensiva, minn urbanizzazzjoni, minn attivitajiet tal-forestrija mhux sostenibbli u minn bidliet fil-ħabitats tal-ilma ħelu. It-tniġġis tal-arja, tal-ilma u tal-ħamrija għandu impatt ukoll fuq il-ħabitats, kif ukoll it-tibdil fil-klima, l-isfruttament żejjed tal-annimali permezz tal-ħsad illegali u l-kaċċa u s-sajd insostenibbli. Jekk dan it-tnaqqis ma jiġix indirizzat, inevitabbilment dan se jirriżulta fl-erożjoni kontinwa tal-bijodiversità tagħna u tas-servizzi vitali li tipprovdi, u b'hekk iqiegħed is-saħħa tal-bniedem u l-prosperità f'riskju. Ir-rapport jenfasizza l-ħtieġa ċara għal azzjoni jekk irridu li jkollna xi opportunità serja li npoġġu l-bijodiversità tal-Ewropa fit-triq lejn l-irkupru sal-2030, kif previst fl-Istrateġija l-ġdida għall-Bijodiversità tal-UE. F'dan ir-rigward, l-implimentazzjoni sħiħa tal-għanijiet u l-miri proposti fl-Istrateġija kif ukoll fl-Istrateġija Mill-Għalqa sal-Platt se tkun essenzjali. Il-valutazzjoni – ibbażata fuq rapport tekniku aktar dettaljat tal-Aġenzija Ewropea għall-Ambjent – turi li filwaqt li hemm speċijiet u ħabitats protetti li qed jirnexxilhom isalvaw minkejja li huma soġġetti għal pressjoni kbira, il-maġġoranza jinsabu fi status fqir jew ħażin fil-livell tal-UE, b'xi wħud juru xejriet li qed ikomplu jiddeterjoraw. Fost l-ispeċijiet, l-għasafar li huma assoċjati mill-qrib mal-agrikoltura qed ikomplu jonqsu, filwaqt li l-ħut tal-ilma ħelu għandu l-ogħla proporzjon ta' status ħażin ta' konservazzjoni (38%) primarjament minħabba l-bidliet fil-korpi tal-ilma u fl-installazzjonijiet tal-fluss tal-ilma u tal-enerġija idroelettrika. Fost il-ħabitats,15% biss minnhom jinsabu f'kundizzjoni tajba. Ir-restawr tat-torbieri u ta' artijiet mistagħdra oħra jista' jwassal għal benefiċċji lin-natura, iżda jikkontribwixxi wkoll b'mod sinifikanti biex jiġi inidirzzat it-tibdil fil-klima, filwaqt li joħloq opportunitajiet ta' impjiegi f'żoni rurali u periferiċi. Ir-rapport juri wkoll li azzjonijiet speċifiċi ta' konservazzjoni jwasslu biex jinkisbu xi riżultati. Il-linċi tal-Iberja, ir-renna tal-foresti u l-lontra, li kull wieħed minnhom kien il-mira ta' proġetti kbar ta' konservazzjoni, issa qed jirkupraw. L-inizjattivi taħt il-programm LIFE tal-UE, skemi agroambjentali speċifiċi taħt il-politika agrikola komuni, u n-network Natura 2000 b'27,000 sit tiegħu għadhom qed iħallu impatt pożittiv iżda jeħtieġ jiżdiedu b'mod konsiderevoli. Il-Kummissarju għall-Ambjent, l-Oċeani u s-Sajd, Virginijus Sinkevičius, qal hekk: “Din il-valutazzjoni dwar l-Istat tan-Natura hija l-aktar waħda komprensiva li qatt saret fl-UE dwar kemm hi f'saħħitha n-natura. Għal darb'oħra, din turi b'mod ċar ħafna li s-sistema tant vitali biex iżżommna ħajjin qed tiddgħajjef. Fl-UE, 81 % tal-ħabitats protetti jinsabu f'kundizzjoni ħażina. Jeħtieġ b'mod urġenti li nwettqu l-impenji mniżżla fl-Istrateġija l-ġdida għall-Bijodiversità tal-UE biex inreġġgħu lura dan it-tnaqqis għall-benefiċċju tan-natura, in-nies, il-klima u l-ekonomija.” Hans Bruyninckx, id-Direttur Eżekuttiv tal-Aġenzija Ewropea għall-Ambjent, qal: “Il-valutazzjoni tagħna turi li s-salvagwardja tas-saħħa u tar-reżiljenza tan-natura tal-Ewropa, u tal-benesseri tan-nies, teħtieġ bidliet fundamentali fil-mod kif nipproduċu u nikkunsmaw l-ikel, nimmaniġġjaw u nużaw il-foresti, u nibnu l-ibliet. Dawn l-isforzi jeħtieġ ikunu akkumpanjati minn implimentazzjoni u infurzar aħjar tal-politiki ta' konservazzjoni, minn enfasi fuq ir-restawr tan-natura, kif ukoll minn azzjoni favur il-klima dejjem aktar ambizzjuża, speċjalment fis-settur tat-trasport u l-enerġija.” Sfond Kull sitt snin, l-Istati Membri tal-UE jirrapportaw dwar l-istatus u x-xejriet ta' konservazzjoni tal-ispeċijiet u tat-tipi ta' ħabitats protetti skont id-Direttivi tal-UE. Iċ-ċiklu attwali ta' rappurtar huwa l-akbar u l-aktar eżerċizzju estensiv ta' ġbir ta' data li qatt sar dwar l-istat tan-natura tal-Ewropa. Ir-rapport jipprovdi analiżi tad-data dwar l-istatus u x-xejriet relatati mal-ispeċijiet kollha ta' għasafar selvaġġi li jinsabu fl-UE (460 speċi), 233 tip ta' ħabitat u kważi 1,400 pjanta u annimal selvaġġ oħra ta' interess Ewropew. Dan l-għarfien se jiggwida l-azzjoni tal-UE dwar il-bijodiversità fis-snin li ġejjin, filwaqt li jipprovdi linja bażi kruċjali għall-monitoraġġ tal-progress lejn il-kisba tal-miri tal-Istrateġija l-ġdida għall-Bijodiversità tal-UE sal-2030. Għal aktar informazzjoni Rapport tal-Kummissjoni Ewropea Rapport tekniku dwar l-Istat tan-Natura taż-ŻEE Strateġija dwar il-Bijodiversità tal-UE Rapport – Bringing nature back through LIFE Link għall-Fuljett